นโยบายรีดเงินแบงก์ ผู้ฝากเงินคางเหลือง
รีดเงินแบงก์ใช้หนี้กองทุนฟื้นฟูฯ สะเทือนการคุ้มครองผู้ฝากเงิน
6 ม.ค. 2555

รีดเงินแบงก์ใช้หนี้กองทุนฟื้นฟูฯ สะเทือนการคุ้มครองผู้ฝากเงิน
นายสิงหะ นิกรพันธุ์ ผู้อำนวยการสถาบันคุ้มครองเงินฝาก กล่าวว่า นโยบายของรัฐบาลที่ออกพระราชกำหนด (พ.ร.ก.) ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน โดยให้ธนาคารแห่งประเทศไทย (ธปท.) เก็บเงินจากสถาบันการเงินที่รับฝากเงิน เพื่อไปใช้หนี้กองทุนฟื้นฟูฯ และให้สถาบันคุ้มครองเงินฝากลดการเก็บเงินจากสถาบันการเงินลง จะทำให้กระทบต่อเงินกองทุนที่จะเก็บไว้ดูแลเงินผู้ฝากเงิน เพราะจะมีไม่ถึง 2 แสนล้านบาท จากปัจจุบันเก็บได้ 8.2 หมื่นล้านบาท
นายสิงหะ กล่าวว่า เป้าหมายเงินกองทุน 2 แสนล้านบาท เป็นการคำนวณทางคณิตศาสตร์ถึงความเสี่ยงของสถาบันการเงินไทยที่จะเกิดปัญหา และจะต้องใช้เงินจำนวนนี้เข้าไปดูแลผู้ฝากเงิน โดยจากการประเมินพบว่าหากเป็นสถาบันการเงินขนาดเล็กมีปัญหาต้องใช้เงินเข้าไปดูผู้ฝากเงินประมาณ 1 แสนล้านบาท หากเป็นสถาบันการเงินขนาดใหญ่ต้องใช้เงิน 2 แสนล้านบาท
ปัจจุบันสถาบันคุ้มครองเงินฝากเรียกเก็บเงินจากสถาบันการเงินในอัตรา 0.4% ของเงินฝาก คิดเป็นเงินปีละ 2.6 หมื่นล้านบาท